(تژن ءُ بچکند! آپ ءِ بچت، طارق پیشکانی)
چوناھا ءَ دنیا ءِ سئہ کپ آپ ءُ یک کپے ھُشکی انت، بلے انگت مھلوک ھاس مئے مھلوک پہ دو ترمپ آپ ءَ در پہ در انت – سائینس گشیت کہ یک انسانے تہ ماھے ءَ بے ورگ ءَ زندگ بوت کنت ، بلے بے آپے ءَ سئہ روچ ءِ توک ءَ مر اِیت ، مروچیگیں دؤر ءَ انسان ءِ مستریں لوٹ آپ انت ۔مُّلا گشنت آپ ایمان ۔
ڈاکٹر اوں گشنت کہ انسان ءِ جسم ءَ ھپتاد در سد آپ درکار انت ،
مزن نامیں زانتکار واجہ ابو الکلام ءَ گشتگ کہ میان استمانی ءِ سیمی جنگ ءِ سبب بے آپی بیت، 
پمیشکا منی سنگت واحد مدام آپ ءِ رکینگ ءِ ھاتر ءَ وت سریں پندل ساچیت،
پہ ردور:- آئی ءِ گشگ انت کہ “باید یک انسانے ءِ جسم ءِ ھاتر ءَ ھپتاد در سد آپ درکار مہ بیت،،
” مسلمان دزنماز ءَ سہ سہ رند ءَ اعضایانی شودگ ءِ جاگاہ ءَ یک یک رندے بہ شود اَنت،، 
“غسل ءَ سہ بر ءِ جاگاہ ءَ یک رندے تمامیں بدن ءِ سرا آپ پر ریچگ، یا چُشیں کار نہ کنگ کہ غسل فرض بہ بیت،، 
بے نماز دوھیں چماّنی جاگاہ ءَ یک چمّے ءِ کَلّ ءَ بشود انت، دومی روچ ءَ پدا دومیگ ءَ ءُ بے نماز پہ استینجا ءَ آپ اسل ءَ کارمرز مکن انت، آپ ءِ جاگاہ ءَ ٹشو، ھاک، گِل، اُشتری ڈُل ءَ کامگار بکن انت،،
آئی ءِ دگے وشّیں مسالے کہ :
” اے بے آپی ءِ درگتِ ءَ حجام باید انت سَرگاں بے آپاں بہ ساہ اَنت، اگاں کسے ءَ خلاپ ورزی کت آئی ءِ دکان ءَ سرکار سیل بہ جنت، 
مردم باید کمّو توریشت ءَ برداشت بکن انت ءُ 
ھمے تکلیف ءِ وھد ءَ اگاں ھمے وڑیں مردم گوں ھُدا ءَ دعا بلوٹیت آئی ءِ دعا الّم قبولیت ءِ درجہ ءَ سر بیت ءُ ھور چو مشک ءَ گواریت،،
“دْرچک ءِ کِشگ سالے دو سال ءَ بند کنگ بہ بیت، پرچاکہ درچک آپ لوٹ اَنت، آپ ملک ءَ نیست،، 
کسے وتی لوگ ءِ دپ ءَ نہالے، نہالے کِشیت گڑا آئی ءَ، آپ ءِ جاگاہ ءَ، چاہ، روح افزا شربت، یا بیٹری ءِ آپ بہ دنت،، 
“اے جاورالاں، سیر ءُ آروس ءِ سرا قدغن جنگ بہ بیت، پرچا کہ اگاں سالونک، سالونکے بہ بیت ءُ آئی ءِ دیم ءَ بانور بانورکانٹی یے مہ بیت، آ سالونک آپ ءِ تکن ءَ کشّیت، پمیشکا مرداں ڈھولاں بند کن اِت سیرانی،، 
اگاں اے وڑ ءَ مہ بیت گڑا دنیا ئے آ دگہ انسان تُنّ ءَ مر اَنت-،، 
واحد ءَ ایوک ءَ بلوچستان ناں بلکیں مشکت ءِ آپ ھم رکینتگ اَنت- آ کسّہ چو اے وڑ ءَ انت کہ 
آئی ناکو ویزہ ءَ کش ات کہ مشکت ءَ کیت کار کنت، وت وارت ءُ تشے زرّ ملک ءَ وتی مات ءُ پت ءِ واستا روان دنت، بلے آئی مشکت ءِ آھگ ءِ مستریں واھگ وَ ھمے بوتگ انچش کہ آئی ءَ ملک ءِ آپ رکینتگ ءُ مردماناں کم آپ ھرچ کنگ ءِ سکین داتگ ھمے ڈول ءَ آ مشکت ءِ آپانی رکینگ ءِ ھاتر ءَ چیزے ناں چیزے کنت، 
گڑا آئی مجگ ءَ ھمے سوج ودی بیتگ مشکت ءِ آپ ءِ رکینگ ءِ شر تریں کار ھمیش انت، کہ باید انگریزی پسیلاں مردم چھوٹا ءُ بڑا پیشاب ءِ ھاتر ءَ یک یک مردمے آپ مہ ریچیت داں کہ لوگ ءِ تیوگیں ممبر وت ءَ چہ پسیل ءَ پارگ مہ کنت، داں ھمے پریشر ءِ بٹن جنگ مہ بیت،گٹر ءِ بٹن 
پمیشکا گڑا آ ھر یکے ءِ پسیل ءَ شتگ گڑا داں ھپتگے ءَ دگے کسی ءَ کُ…… کارے نہ بوتگ کہ ھمے پسیل ءَ بہ پتریت، کول ء بابا قاضی ئیگ ءَ ” یا ھُدا نوں کروج اے دنیا ءَ،، آ پسیل ءِ واھند ءَ ھم ھمے گشتگ ” یا مستری نوں کروج اے پسیل ءَ،، 
یکروچے آئی ءِ ناکو ءَ آئرا داوت دات کہ سبارگ ءَ منی گورا بیا کہ من نوکیں لوگے بستگ ءُ ترا داوت انت- بلے آئی ءَ من ءَ ھم ھمراہ کتگ کہ طارق! تو اوں بیا گوں کہ ناکو ءِ نوکیں لوگ ءَ تو کہ گند ئے ترا ھم آئیڈیا رسیت باندات ءَ ترا ھم لوگ بندگی انت،، من چارت اد ءَ سنگت راست گشگ ءَ انت کہ پمیشکا من رازیگ بیت آں، 
آئی ناکو ءَ من ءَ دیست گل بیت کہ آئی ءَ بٹاک جنگ ءِ موہ رستگ، گڑا آ لگّ ات منارا وتی لوگ ءِ پیش دارگ ءَ :
اے دریگ من چہ تُرکی ءَ آڑدر کتگ انت، ایشانی شرّی ایش انت کہ چہ فرعون ءِ DNA ءَ چہ جوڑ کنگ بوتگ انت، پمیشکا ایشانی سھڑگ دروگے بہہ نہ سھڑنت، ھمے ڈول ءَ اے دریگ واٹر ءُ ساونڈ پروف انت، 
من وتی من ءَ استادی کت ءُ آئی دپ ءِ ھبر گاجیل کت کہ ھو! منی دست ءِ کاسیو گڑیال ھم واٹر پروفے، ائی ءَ کلاگ زیرگ ءِ تب ءَ بچکند ات ءُ پد ءَ وتی ھبر ئےِ دیما برت کہ تری واجہ! منی لوگ ءِ سرا مشکت ءِ نوکیں رپورٹ ءَ جوڑ بہ کنت ءُ روچے پنجاہ بالی گراب بال بہ کن انت، بلے مجال نہ انت کہ من ایشانی توار ءَ چہ واب ءَ بہ گُڑ آں، ءُ ھمے پیم ءَ ھدا مہ کنت، کنت انت وَ بہ کنت! انڈونیشیا ءِ سونامی ءِ آپ منی لوگ ءِ دریگانی دپ ءَ جم بہ انت بلے گوہ وارتگ دو ترمپ آپ منی لوگ ءِ تہ ءَ بہ پتریت، 
آ بند ءُ من پتایگ ءَ اتاں کہ واحد سرامپ کنان ءَ چہ گوست پسیل ءَ دمانے ءَ پد آ کہ چہ پسیل ءَ در آتک گڑا مارا ھمے گمان بوت گش ئے زاناں ھپستالے ءِ مردگ جاہ ءِ دروازگ پچ بوتگ، 
ھمے ساھت ءَ آئی ناکو حمید ءَ آ چو گربگ ءَ گٹ ءَ چہ گپت ءُ جست ئے کت :
ناکو :اڑے بے حیا! تو پسیل ءَ چے کتگ؟ 
واحد : پسیل ءَ مردم چے انت؟ من بڑا پیشابے کتگ، 
ناکو:گڑا گٹر ءِ بٹن پرچا نہ جتگ؟ 
واحد : راستی ءَ شما مشکتی مردم فضول ھرچ ات-! من پمیشکا آپ نہ ریتکگ کہ تو ءُ طارق وت ءَ پارگ بہ کن ات- رند ءَ من وت آپ اش جناں، 
ھمے گپّ ءَ گوں ناکو حمید ءَ آ چو مُرتگیں ھر ءَ گِرینت ءُ من چو ھر ءِ چکّ ءَ پُشت ءَ گوں بیت آں، 
منی لاپ نوں چوں سوچکگ ءَ ات کہ مارا آئی ءَ بے سبارگ ءَ درا کت، من آئی ءَ گشت اڑے! تو اگاں سبارگ ءَ رند پسیل ءَ بہ شتین ئے ترا چے بوتگ ات، نوں بزور ئےِ مارا تو ھم سبارگ کت، 
واحد ءَ من ءَ ھرابے چم شانگے دات ءُ گُشگ ءَ لگ ات : ترا وتی سبارگ ءِ پگر انت، من ءَ بچار من ءَ وَ گلاسے آپ ھم نسیب ءَ نہ بوت!!